Diari Oficial de la Generalitat Valenciana


Sumari del DOGV 8094, del 28-07-2017 (2017/6990)

ACORD 20 de juliol de 2017, del Consell de la Sindicatura de Comptes, que aprova el Reglament que regula la cobertura temporal de llocs de treball de la Sindicatura de Comptes de la Comunitat Valenciana.
-----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8094

Data del DOGV
:   28-07-2017

Secció del DOGV
:   II. AUTORITATS I PERSONAL - C) ALTRES ASSUMPTES

Número del document
:   2017/6990


Data del document
:   20-07-2017

Organisme emissor
:   Sindicatura de Comptes

Tipus de document
:   Acord

Anàlisi jurídica

 Descriptors 

:   * Sindicatura de Comptes
    * treball temporal
    * procediment administratiu
    * legislació

ACORD 20 de juliol de 2017, del Consell de la Sindicatura de Comptes, que aprova el Reglament que regula la cobertura temporal de llocs de treball de la Sindicatura de Comptes de la Comunitat Valenciana. [2017/6990]  
El Consell de la Sindicatura de Comptes de la Comunitat Valenciana, prèvia negociació amb els representants de les organitzacions sindicals presents en la Mesa Negociadora del Personal d'aquesta institució, en reunió celebrada el dia 20 de juliol de 2017, ha acordat aprovar el Reglament per a cobrir temporalment llocs de treball a la Sindicatura de Comptes de la Comunitat Valenciana.  
  
Article 1. Objecte  
El present reglament té per objecte regular la constitució i funcionament de les borses de treball que es formen per a cobrir temporalment llocs de treball de la Sindicatura de Comptes de la Comunitat Valenciana.  
  
Article 2. Llocs que s'han de proveir mitjançant les borses de treball temporal  
Si així ho requereixen les necessitats del servei, es podran cobrir, a través de les borses regulades en el present reglament, els llocs vacants, amb o sense reserva a favor del seu titular, així com les vacants que es produïsquen per algun dels supòsits legals d'excedència, les baixes maternals i les baixes laborals, la durada de les quals es preveja igual o superior a dos mesos.  
  
Article 3. Comissió de Valoració i Seguiment  
1. El Consell de la Sindicatura nomenarà una Comissió de Valoració i Seguiment de les borses d'ocupació temporal, composta per un president, amb vot de qualitat, sis vocals, quatre dels quals seran nomenats a proposta de les organitzacions sindicals que compten amb representació en la Mesa Negociadora, i un vocal-secretari, amb els seus respectius suplents.  
2. A la Comissió de Valoració i Seguiment li correspon proposar i elevar al Consell de la Sindicatura, a través de la Secretaria General, les propostes de cobertura temporal a favor de la persona a qui corresponga segons els criteris prèviament establits, així com les propostes relatives a les qüestions que puguen suscitar-se en la constitució i funcionament de les borses de treball.  
  
Article 4. Iniciació del procediment  
En cas que es produïsca una vacant que, a proposta de la Secretaria General, haja de ser coberta temporalment, el Consell de la Sindicatura de Comptes, escoltat el Consell de Personal, n'acordarà la cobertura temporal mitjançant el nomenament que pertoque, segons el que preveu el present reglament.  
  
Article 5. Constitució de borses d'ocupació temporal que resulten de proves selectives  
1. Les borses de treball per a la cobertura temporal de llocs de la Sindicatura de Comptes es constituiran amb els qui hagen participat en les últimes proves selectives realitzades per la Sindicatura de Comptes per als grups de places als quals estan adscrits els llocs que s'hagen de cobrir, per qualsevol dels torns, que hagen superat almenys un exercici dels que constitueixen el procés selectiu. Als efectes, a la finalització de cada procés selectiu realitzat, el Consell de la Sindicatura, escoltat el Consell de Personal, acordarà la constitució de la borsa corresponent amb els aspirants que hagen superat el nombre d'exercicis que es determine. En el supòsit que només hi haja aspirants que hagen superat el primer exercici, es formarà en tot cas la borsa amb els dits aspirants.  
  
Els aspirants seleccionats hauran de reunir els requisits exigits per a l'accés al lloc.  
2. Els criteris per a establir l'ordre de prelació en les esmentades borses seran els següents:  
Primer. Els qui hagen superar tots els exercicis del procés selectiu i no hagen obtingut plaça com a funcionari de carrera, seran ordenats per la puntuació total obtinguda en el dit procés.  
Segon. Els qui sense haver superat la fase d'oposició, hagen superat el nombre d'exercicis que es determine, seran ordenats d'acord amb els criteris següents:  
a) Tindran preferència absoluta en l'ordre els qui hagen aprovat major nombre d'exercicis en el procés selectiu.  
b) A igualtat d'exercicis aprovats, l'ordre de prelació s'obtindrà del resultat de la suma de la puntuació obtinguda en l'exercici o exercicis superats en el procés selectiu, més la que resulte de la baremació de mèrits, segons el barem previst en la convocatòria del procés selectiu corresponent.  
c) El barem de mèrits es ponderarà de manera que tinga una incidència del 40 % sobre la puntuació final màxima.  
3. El personal que cobrisca temporalment els llocs de treball, d'acord amb les previsions del present article, serà nomenat funcionari interí o rebrà un nomenament provisional per millora d'ocupació, o el que pertoque en el seu cas, d'acord amb el que preveu la normativa vigent.  
  
Article 6. Règim de funcionament de les borses d'ocupació temporal que resulten de proves selectives  
1. Les crides es produiran per l'ordre de prelació establit en l'article 5.2 del present reglament. Les notificacions als interessats es realitzaran a través dels mitjans adequats que en garantisquen la recepció, i se'ls oferirà un termini de dos dies perquè en manifesten l'acceptació. Transcorregut l'esmentat termini per a manifestar l'acceptació o, si és el cas, la renúncia expressa, el lloc s'oferirà a qui per torn li corresponga.  
  
2. Qui renuncie al lloc de treball oferit, passarà a l'últim lloc en l'ordre d'aquesta borsa. No obstant l'anterior, no es perdrà l'ordre de preferència en la borsa quan l'interessat al·legue per escrit causa justificada o de força major per a la seua incompareixença o rebuig, degudament provada i admissible a judici de la Comissió de Valoració i Seguiment anteriorment regulada.  
3. Finalitzada la vigència de la cobertura temporal, per qualsevol de les causes previstes legalment o reglamentàriament, la persona cessada tornarà a ingressar en la borsa corresponent en el lloc següent a l'últim en ordre de puntuació obtinguda pel mateix nombre d'exercicis aprovats. No obstant això, si el cessament es produeix abans de transcórrer un any des de la presa de possessió, es reintegrarà en la borsa en el mateix lloc que ocupava inicialment. Una vegada hi haja ingressat, podrà ser novament cridat per a cobrir temporalment un nou lloc de treball, tret que la direcció de la unitat administrativa a què haguera estat inscrit durant l'anterior període d'interinitat, emetera informe desfavorable degudament motivat sobre el seu exercici professional, circumstància que comportaria automàticament la baixa en les llistes de la persona afectada. En aquest últim supòsit seran escoltats, amb caràcter previ, tant la persona interessada com el Consell de Personal.  
  
4. La celebració de nous processos selectius per a cobrir places de funcionaris de carrera de la Sindicatura de Comptes comportarà la constitució immediata d'una nova borsa de treball temporal, i deixarà sense efecte la precedent.  
  
Article 7. Borses de millora d'ocupació  
1. Quan per a un determinat grup de places no hi haguera borses, o aquestes s'hagueren esgotat, i fóra previsible en un futur pròxim la necessitat de cobrir temporalment algun o alguns dels llocs adscrits al dit grup, el Consell de la Sindicatura, a proposta de la Secretaria General, recorrerà a convocar unes proves, de caràcter preferentment pràctic, relacionades amb les funcions del lloc de treball, entre el personal funcionari de carrera de la Sindicatura de Comptes que reunisca els requisits exigits per al lloc que s'haja de cobrir. A la puntuació obtinguda en les esmentades proves, en el cas de ser superades, se sumarà la que resulte del barem que haja regit per a la convocatòria de l'últim concurs-oposició celebrat per a la cobertura de places a què estiguen adscrits els llocs que s'hagen de cobrir. En cas que no n'hi haguera, s'aplicarà el barem inclòs en les normes de provisió de la Sindicatura. El barem tindrà un incidència del 40 % sobre la puntuació final màxima.  
Per a la selecció dels aspirants, el Consell de la Sindicatura de Comptes nomenarà una Comissió Qualificadora composta de president, secretari i tres vocals, un dels quals serà nomenat a proposta de les organitzacions sindicals que compten amb representació en la mesa negociadora, amb els seus respectius suplents. La dita Comissió se sotmetrà, en la seua composició i funcionament, al que disposa, per a òrgans col·legiats, la Llei 40/2015, d'1 d'octubre, de règim jurídic del sector públic, i al que disposa la normativa que resulte d'aplicació.  
  
2. Amb tots els aspirants que hagen superat la prova es formarà una borsa de millora d'ocupació, l'ordre de prelació de la qual estarà determinat per la suma de les puntuacions obtingudes en la prova i en el concurs. Aquesta borsa quedarà en suspens quan es cree una nova borsa amb motiu de la convocatòria un concurs-oposició per a les places a què estiguen adscrits els llocs que s'hagen de cobrir. Només en el cas que aquesta s'esgotara, la borsa de millora d'ocupació es tornarà a utilitzar per a cobrir vacants, sense necessitat de realitzar noves proves. Únicament en el cas que hi haguera nous funcionaris interessats a participar en el procés de millora, es farien noves proves de millora d'ocupació. Els qui ja estiguen en les borses podran realitzar aquestes proves exclusivament per a millorar nota. En tot cas, seran baremats juntament amb els nous aspirants i reordenats tots en base a la suma de les puntuacions obtingudes en la prova i en el concurs.  
3. Finalitzat el termini de presentació d'instàncies, que no excedirà de 10 dies, es reunirà la Comissió Qualificadora que, després de puntuar les proves realitzades i els mèrits acreditats pels aspirants, proposarà la persona o persones que hagen d'integrar les borses de millora d'ocupació tot seguint l'ordre de prelació determinat per la puntuació obtinguda, de major a menor.  
4. El funcionament de la dita borsa serà segons el que disposen els apartats 2 i 3 de l'article 6.  
  
Article 8. Uns altres procediments per a cobrir temporalment vacants  
1. Si no es pogueren obtenir candidats mitjançant cap dels dos procediments anteriors, s'acudirà a la borsa d'ocupació que es cree amb el personal funcionari interí que cesse en el grup de places a què estiguen adscrits els llocs que s'hagen de cobrir, i es tindran en compte les normes següents:  
a) El referit personal haurà de presentar, en el termini de 10 dies a comptar des del següent a la data de cessament, davant la Comissió de Valoració i Seguiment, una sol·licitud d'integració en la borsa corresponent acompanyada de la documentació acreditativa dels mèrits inclosos en el barem de l'últim concurs-oposició realitzat i que hagen sigut adquirits fins a la data d'aprovació de la borsa que resulte del dit concurs-oposició.  
b) El personal que després del cessament no presente la sol·licitud d'incorporació en el termini previst s'entendrà decaigut en els seus drets.  
c) El funcionament de la dita borsa serà segons el que disposen els apartats 2 i 3 de l'article 6.  
d) La persona a qui, per ordre de prelació, corresponga el nomenament, únicament serà cridada si s'haguera presentat a l'últim concurs-oposició convocat per a la plaça a què estiga adscrit el lloc que s'haja de cobrir, i n'haguera sigut eliminat per la qualificació del Tribunal.  
e) Aquesta borsa s'extingirà quan se convoque un nou concurs-oposició en el grup de places corresponent.  
2. En última instància, si no s'hagueren obtingut candidats, se sol·licitarà la col·laboració de l'Administració del Consell o d'unes altres institucions de la Generalitat que disposen de borses de treball temporal, per tal que faciliten a la Sindicatura de Comptes un nombre no inferior a deu persones que s'hi incloguen, sempre que això siga possible, als efectes de realitzar una prova i formar una borsa entre el personal aprovat, que serà ordenat en funció de la puntuació obtinguda. La dita borsa s'extingirà quan se convoque un nou concurs-oposició en el grup de places corresponent.  
  
Article 9. Revocació  
El nomenament de funcionari interí o el nomenament provisional per millora d'ocupació quedaran revocats per alguna de les causes següents:  
a) Quan la plaça ocupada temporalment siga proveïda per un funcionari de carrera per alguns dels sistemes de provisió previstos reglamentàriament o es produïsca la reincorporació del titular, així com per la reincorporació de la baixa per maternitat o de les baixes laborals de llarga durada.  
b) Quan, per causes sobrevingudes, el lloc siga amortitzat.  
c) Quan el Consell de la Sindicatura de Comptes, de forma motivada, considere que ja no hi ha raons d'urgència o circumstàncies que en motivaren el nomenament.  
  
Article 10. Publicitat  
Les borses que es formen, tant les que resulten de proves selectives com les de millora d'ocupació, seran publicades en el lloc d'internet de la Sindicatura. Les convocatòries de millora d'ocupació adreçades al personal de la Sindicatura seran publicades en el tauler d'anuncis i en la pàgina web de la Sindicatura.  
  
Disposició addicional  
  
Sense perjudici d'allò que disposen els articles del present reglament, la Sindicatura de Comptes, d'acord amb la normativa vigent en la matèria, podrà cobrir temporalment les vacants, o situacions de baixa laboral que hi haja o es produïsquen, mitjançant l'adscripció en comissió de serveis de funcionaris que, tot i pertànyer al mateix grup de titulació, realitzen funcions directament relacionades amb les assignades al lloc al qual es pretén realitzar l'adscripció.  
  
  
Disposició transitòria  
  
El personal que, abans de l'entrada en vigor d'aquest reglament, haja superat unes proves de millora d'ocupació, mantindrà el nombre d'ordre assignat en el seu dia, fins que tinga lloc un nou concurs-oposició en el grup de places corresponent, amb independència del torn convocat. Una vegada realitzat el dit concurs-oposició, quan es realitzen les primeres proves de millora d'ocupació posteriors a aquest, el referit personal s'integrarà en les borses respectives, a les quals s'aplicarà plenament el règim previst en l'apartat 2 de l'article 7.  
  
  
Disposició final  
  
Aquest reglament entrarà en vigor a partir de l'endemà de la seua primera publicació en el Butlletí Oficial de les Corts, o en el Diari Oficial de la Generalitat Valenciana.  
  
València, 20 de juliol de 2017  
  
El síndic major,  
VICENT CUCARELLA TORMO